钦定古今图书集成/明伦汇编/氏族典/第094卷 > 《廖用贤尚友录》 > 苏峻
## 钦定古今图书集成/明伦汇编/氏族典/第094卷 > 《廖用贤尚友录》 > 苏峻

按《晋书苏峻传》：“峻字子高，长广掖人也。少为书生，有
才学，仕郡主簿。年十八举孝廉。永嘉之乱，百姓流亡，
所在屯聚。峻纠合得数千家，结垒于本县。遣长沙徐
玮宣檄诸屯，示以王化，远近感其恩义，推峻为主。遂
射猎于海边青山中。元帝闻之，假峻安集将军。时曹
嶷领青州刺史，表峻为掖令，峻辞疾不受。嶷恶其得
众，将讨之。峻惧，汎海南渡。既到广陵，朝廷嘉其远至，
转鹰扬将军，有功除淮陵内史，迁兰陵相，加奋威将
军。”太宁初，更除临淮内史。王敦肆逆，峻率众赴京师，
随庾亮追破沈充。进使持节、冠军将军、历阳内史，加
散骑常侍，封邵陵公。峻威望渐著，潜有异志。时明帝
初崩，委政宰辅，护军庾亮欲征之，峻素疑亮欲害己，
于是谋为乱，以讨亮为名，与王师战频捷，遂陷宫城。
矫诏大赦，自为骠骑、领军将军，录尚书事。时温峤、陶
侃已唱义于武昌，峻闻兵起，遂迁天子于石头。峤从
白石南上，峻逆战，与数骑北下，突阵不得入。将回，趋
白木陂，牙门彭世、李千等投之，以矛坠马，斩首，脔割
之，焚其骨。峻司马任让等共立峻弟《逸》为主。逸为李
汤所执，斩于车骑府。